
	[bookmark: nev]TÓTH BÁLINT
Vadgazda mérnöki
MSc, 3. félév
Szent István Egyetem
Mezőgazdaság- és Környezettudományi Kar
	






Témavezetők:
	Bleier Norbert
egyetemi tanársegéd, SZIE MKK

	Dr. Csányi Sándor
egyetemi tanár, SZIE MKK

	Schally Gergely Tibor
PhD hallgató, SZIE MKK




OTTHONTERÜLET-BECSLÉSI MÓDSZEREK ÖSSZEHASONLÍTÁSA AZ ŐZ (CAPREOLUS CAPREOLUS) TERÜLETHASZNÁLATÁNAK ELEMZÉSÉBEN

A vadbiológia kutatási módszerei napjainkban rohamosan fejlődnek így a vadon élő állatokról könnyebben tudunk pontos, nagy mennyiségű adatot gyűjteni. A vadbiológia egyik leghangsúlyosabb kutatási területe az egyes vadfajok területhasználata. Az ezzel kapcsolatos eredmények nagymértékben segítik az egyes vadfajokkal való tudatos gazdálkodást. A területhasználat elemzésére, ezen belül is az egyedek otthonterület-méretének becslésére ma már számos módszer áll rendelkezésre. A legegyszerűbb és a leggyakrabban alkalmazott a minimum konvex poligon (MKP) és a kernel home range (KHR) becslés, mely módszerek előnyei és hátrányai mára már többnyire ismertek. A területhasználat elemzésében azonban új módszernek számít a Local Convex Hull (LoCoH), amely az eddigi kutatások szerint jóval pontosabb becslést ad egy adott állat, vagy populáció otthonterület-méretére. Vizsgálatom célkitűzése, hogy az őz (Capreolus capreolus) példáján keresztül bemutassam a LoCoH módszer alkalmazhatóságát és összehasonlító értékelést végezzek az MKP, a KHR és a LoCoH módszerekkel vizsgált egyedek területhasználatának elemzése alapján.
Kérdéseim: Eredményesen alkalmazható-e hazai viszonyok között a LoCoH-módszer? Tapasztalható-e különbség a különböző módszerekkel kapott otthonterület méretek között, továbbá kimutatható-e eltérés a komplex otthonterület elemzés során?
2007 januárjában GPS-GSM jeladóval ellátott 8 egyed egy éven át gyűjtött lokalizációs pontjait értékeltem ArcView térinformatikai program segítségével. A jelölt őzek éves MKP területe 500-1000 hektár között alakult. A 90%-os KHR és LoCoH területek ennél nagyságrenddel kisebbek, 30 és 60 hektár közöttiek voltak, azonban egymáshoz képest nagyon hasonlóan alakultak. A 60%-os otthonterületek méretei pedig mindössze 5 és 13 hektár közöttiek voltak. Eredményeim szerint a LoCoH módszer eredményesen alkalmazható, ugyanakkor a különböző módszerekkel kapott eredmények mélyebb elemzését (élőhely- és vegetációpreferencia) még szükségesnek tartom elvégezni.



